我喺篇文講咗,肥佬黎私下支持邊個,佢完全有自由,重點係佢作為一個美國人都關注嘅香港民主運動代表人物,用個人身份公開表態就不智。
請睇返,佢係喺自己開宗明義要嚟打國際線嘅 Twitter acc 用英文咁樣講。《蘋果》本身寫乜,美國人唔識中文,尤其係廣東話,鬼理咩,但你 Twitter 公開咁講,仲要俾人踢爆你出錢搵拜登黑材料,唔係淨係轉載美國報道,係自己親身涉足人地黨爭,咁就完全唔同囉。
The way mainstream media covers up Hunter Biden scandal epitomizes what America will become, if Biden wins – a shield of hypocrisy, a country out of touch with reality.
可能香港網民覺得肥佬黎同《蘋果》唔係咁大啫,需知道當日佢被捕係全部西媒用突發頭條報道,多個西方政客 Twitter 回應,甚至以前佢去美國都已經可以又見彭斯又見佩洛西,佢喺美國係被當成黃之鋒甚至可能更高級的。咁嘅人,講嘢唔係要小心?
美國人會唔會咁計較?你睇昂山素姬,上台後縱容軍方搞羅興亞人,依家被西媒當戰犯同要求褫奪和平獎。又比喻,如果達賴突然發癲爆粗鬧美國自由派道德淪亡,你估會唔會即刻支持西藏嘅人少一半?當然咁比突兀,但肥老黎在西方眼中(重點唔係香港人眼中),係香港咁上下嘅代表性人物。
同其他傳媒比係比唔到。《蘋果》係香港唯一民主大報,同埋上面講咗,肥佬黎係西媒眼中香港民主象徵。咩其他報夠表態,份報紙本身地位唔同嘛。唔通你話周浩鼎同朱凱廸都係垃圾會議員,所以講嘢效果就一樣?朱西伯格係 IT 人,陳易希都係 IT 人,所以就一樣?
敖卓軒有諗法反而細啲,因為佢唔出名唔會上新聞嘛,同埋佢只係團隊其中一人。依家肥佬黎,雖然唔算好大單,但的確好多國際傳媒有出報道,自己 Google 吓,邊個影響大啲?同埋敖卓軒唔係正式 lobbyist,lobbyist 在美國係個正式職業,受規管要攞牌的,可以維基 Honest Leadership and Open Government Act 睇吓有幾多規矩,佢只係學餘做咁上下嘢。同埋都係嗰句,兩個人象徵性完全唔同囉。
最後,係咪香港只係中美大戰一細部分,香港人做咩唔會有影響?咁講抗爭者就全部收工返屋企等運到就得啦。的確,大方向,會唔會幫香港,係受個主旋律帶動的。但會幫幾多,出咩招數,傳媒報道,會唔會造成輿論關注同壓力,香港人係可以影響。《香港人權民主法》通過,都係因為理大圍城美媒不分晝夜報道,先逼到共和黨參議院領袖 McConnell 支持通過(眾議院 10 月 15 日通過初版,參議院 11 月 19 日先通過)。
所以唔係等運到。香港人做事外國人係會睇,尤其重點人物係真係有潛在影響。西方就李漢奸、肥佬黎、黃 GPhone。最後一個大家都必須承認的例子,一拉周庭就全日本轟動,成個勢唔同哂。所以依啲重點人物係要小心言行的。
(標題為編輯所擬)
作者 Facebook